|  |  |
| --- | --- |
| **Elem tartalma: Az Egyház „egy”-sége**tanbeli, szentségi, szervezeti egység. elöljáró, engedelmesség, pap közvetít, egységesítő, püspök, hierarchia, önérvényesítés, szekta | Kategória: előadás |
| Szerző / szerkesztette: Dr. Farkas László,Tomka Ferenc, Gintner Orsolya  | Esemény: Találkozó |
| Kapcsolódó téma: Az egyház egysége | Kapcsolódó előadás: |
| Régió: Összrégió | Település:  | Időpont: 2015.09. |

Kapcsolódó anyagok:

**Főelőadás:**

2015\_09\_az\_egyhaz\_egysege\_foeloadas\_ossz\_talalkozo

**Egyéb:**

2015\_09\_az\_egyhaz\_egysege\_melleklet\_egyeb\_ossz\_talalkozo

Törzsanyag:

*(A dőlt betűs részeket írta: Dr. Farkas László, Gintner Orsolya, az Úr 2015. évében, hosszabb bekezdések a jelzett forrásokból, továbbá Tomka Ferenc: Találkozás a kereszténységgel című könyvéből, különösen 32-33. fejezet*

**Az Egyház „egy”-sége**

**Hiszek az egy (szent, katolikus, apostoli) Anyaszentegyházban**

**„Legyenek mindnyájan egy, ahogyan Te, Atyám, bennem vagy, és én tebenned, úgy ők is egyek legyenek mibennünk.” (Jn 17,21) - mondja Jézus az utolsó vacsorán azokról, akik az apostolok szavára hinni fognak.** Ez Jézus végrendelete.

Így az Egyház azért egy, „mert **eredete és mintaképe az egy Isten egysége, a személyek háromságában**, **alapítója és feje** Jézus Krisztus, aki egy testben állítja helyre az összes népek egységét; **lelke** a Szentlélek, aki az összes híveket egyesíti a Krisztusban, való közösségben.

Egy a hite, egy a szentségi élete, egy az apostoli jogfolytonossága, egy a közös reménye és ugyanaz a szeretete.” (Katolikus Egyház Kompendiuma 161)

*Az Egyház ennek az egységnek az őre, világosan elhatárolható, hogy mi az, ami ehhez az egy-ház-hoz tartozik és mi az, ami már a „házon” kívül van, szervezetileg vagy tanbelileg. A Jézus akarta egység az Atya akaratának elfogadásában való egység.* ***Az Atya akaratát Jézus nyilatkoztatta ki és az Egyházra bízta, hogy azt továbbadja minden kor minden gyermekének a Szentlélek vezetésével.*** *Ezeket az igazságokat az Egyháznak nem áll módjában megváltoztatni, mert maga is kapta. Az Egyház nem a saját ötleteit és gondolatait adja tovább, amikor a hitletéteményt, vagyis az apostoli hitet közvetíti. Jézus csak egyetlen, egységes Egyházra bízta rá az Atya akaratának a kinyilatkoztatott igazságoknak a közvetítését. Arra az Egyházra, amelyet Ő alapított, és amely kezdettől fogva létezik és a mindenkori Péter utóddal egységben lévő katolikus Egyházban áll fenn látható, szervezett formában is.*

**Jézus azért jött, hogy elvezesse az embereket a beteljesült emberi életre, az isteni életre, azaz 1. Az Istennel (Szentháromsággal) való egyesülésre. 2. És az emberek közötti szentháromságos közösségre. (Jn 17,20 köv.)**

*Valójában a keresztény nem tanúskodhat egy személyben Istenről, aki a szeretet, mert a szeretetet a kapcsolatainkban tudjuk megmutatni, és Isten nem egyszemélyes valóság, hanem Szentháromság. Ezért róla tanúskodni is, csak Szentháromságos közösségben lehet.*Jézus azért imádkozott halála előtt, hogy övéinek közössége a Szentháromság földi másolata legyen: „úgy legyenek mindnyájan egy, ahogyan Te Atyám bennem vagy, és én tebenned, úgy legyenek ők is Bennünk… Legyenek egy, amint mi egy vagyunk. És így tudja meg a világ, hogy Te küldtél engem és szereted őket…” (Jn 17, 21-23)

Akik megértik Jézus tanítását, azt is megértik, hogy nekik mindenáron közösségen belül kell Jézussal élniük. **Tehát, akik azt mondják, hogy Jézust elfogadom, de az Egyházra és vezetőire nincs szükségem, valójában nem fogadják el sértetlenül Jézus tanítását, és nem értik az ember (szentháromságos) titkát.** *Mivel az Egyház Krisztus teste, mely Krisztus testéből, az Eucharisztiából épül fel egyetlen élő misztikus testté, ezért**egyetlen közösség sem lehet katolikus, mely nem kapcsolódik valamely megbízott, területileg illetékes* ***eucharisztikus pásztorral való egység****hez (pl. plébános, megyéspüspök, pápa). Egy közösség, vagy egy tanító katolicitásának az ismérve - már a Szentírás első lapjain is - ez a szervezeti és tanbeli egységen és jóváhagyáson alapuló megbízás: „meghallottuk, hogy közülünk egyesek megzavartak titeket, és szavaikkal feldúlták lelketeket - pedig mi nem adtunk nekik megbízást.” (ApCsel 15,24) Krisztus úgy gondolta el az Egyházat, melyben hierarchikus a küldetések (megbízások) rendje: ahogy az Atya küldi a Fiút, a Fiú az apostolokat, úgy az apostolok a presbitereket (papokat), a papok a laikus munkatársakat. A szervezeti egységet az ősi Római Egyházban úgy is kifejezték a keresztények, hogy abból a templomból, ahol a Péter utóda (pápa) misézett, az Úr Jézus Szent Testéből (Oltáriszentségből) letörtek egy kis darabot és átküldték Róma többi templomába a velük egységben lévő eucharisztikus közösségekhez. Mai napig él az Egyházban a közösségépítő és tanítói küldetésnek az átadása például a kánoni megbízásokon keresztül (pl. minden hitoktatónak, minden év elején plébánosán keresztül a Püspökétől kell kérnie a missio canonica-t, vagyis a kánoni megbízást, egyházjogi felhatalmazást, hogy az Egyház nevében taníthasson). Ez nem azt jelenti, hogy az Evangélium hirdetésére mindenkinek külön engedélyt kell kérnie, hisz az a keresztségből fakadó kötelességünk: „Jaj nekem, ha nem hirdetem az evangéliumot!” (1Kor 9,16), de azt igen, hogy amint Szent Pál felkeresi Pétert és a fő-fő apostolokat és mindenben egyeztet velük, továbbá leírja, hogy* ***ő maga azt adja tovább, amit maga is kapott*** *és, „hogyha valaki (akár egy mennyei angyal) más evangéliumot hirdetne, is nektek, mint, amit mi hirdettünk nektek, az átkozott legyen.” (Gal 1,8) Érdekes, hogy ezt épp az a Pál mondja, aki egy közvetlen mennyei kinyilatkoztatást kapott, hogy Ő maga is egyeztette és alávetette tanítását, tapasztalatait az Egyház elöljáróinak és csak miután megkapta megbízásukat, akkor kezdett el közösségeket szervezni. (vö. Gal 1. 2. fej.) Így ma is katolikus közösségről csak akkor beszélünk, ha a plébános és (vagy) a Püspök jóváhagyásával működik.*

**Ennek az egységnek a feltétele az is, hogy az Istentől megbízott apostolokat, és a Jézus Krisztustól megbízott Egyház elöljáróit, olyan tisztelettel fogadjuk, mint Jézus képviselőit: „aki titeket hallgat, engem hallgat.” (Lk10,16) *A pap tehát Krisztusnak a helyettese.*** *Nem csak a gyóntatószékben, vagy* ***szentség-kiszolgáltatás*** *közben, kiváltképp, amikor bemutatja a Szentmise áldozatot, vagy amikor* ***imádságban*** *Krisztushoz a Főhöz kapcsolódva közbenjár a népért, hanem amikor az Egyház tanítását* ***tanít****ja, akkor Jézus üzenetét közvetíti, és akkor is Krisztus alteregója (vagyis egy „másik Krisztus”-ként kell rá tekintenünk), amikor a közösséget* ***irányít****ja, pásztorolja, szervezi, és döntéseket hoz a közösség életére vonatkozóan. Az Egyházat Jézus egy hierarchikusan rendezett népként alapította meg, ahol a papság nem személyi kiválóság miatt, hanem felszenteltsége miatt Krisztust, a Főt és a Vőlegényt képviseli a rábízott hívő közösségben a mennyasszony Egyház, Krisztus teste felé, hogy a tagok betöltsék az erejükhöz mért feladatkört. De ez csak úgy lehetséges, ha összeforrnak mind az egységes tanításban mind szervezetileg és közösségileg a megbízott eucharisztikus pásztor irányítását követve: „Akkor majd nem leszünk éretlenek, akiket a megtévesztő emberi tanítás és a tévedésbe ejtő álnokság minden szele magával sodor. Inkább igazságban kell élnünk és szeretetben, hogy egyre inkább összeforrjunk a Fővel: Krisztussal. Ő az, aki az egész testet egybefogja és összetartja a különféle ízületek segítségével, hogy a tagok betöltsék az erejükhöz szabott feladatkört. Így növekszik a test, és építi fel saját magát a szeretetben.” (Ef 4, 14-16)*

A történelem során sok közösség alakult, amely később szétszakadt, megsemmisült. Vajon hogyan biztosította Jézus, hogy az ő közössége, a Katolikus Egyház ne hulljon szét? És, hogy képes legyen megvalósítani az egységet?

**Jézus biztosította Egyháza tagjait, hogy ha az Egyház vezetőire hallgatnak, akkor az ő útján járnak. „Amint engem küldött az Atya, úgy küldelek én is titeket.” (Jn 20,21)** Vagy Péternek a következőt mondta: „Amit meg kötsz a Földön, meg lesz kötve a Mennyben is. Amit feloldasz a Földön, fel lesz oldva a Mennyben is.” (Mt 6,18-19) „Aki titeket hallgat, engem hallgat.” (Lk 10,16) Az Egyház Krisztus Teste, elszakíthatatlanul Jézushoz kapcsolódik és ezért elpusztíthatatlan. Ő biztosítja, hogy történelmi gyengeségek és zsákutcák ellenére se térhessen le a helyes útról.

Az Egyház történelme bemutatja, hogy a keresztények olyan mély kapcsolatban álltak papjaikkal, elöljáróikkal, amilyen világi kapcsolat közösségekben ismeretlen. Már az 1-2 századból maradtak ránk keresztény írások, amelyekben ilyeneket olvasunk: a keresztényeknek úgy kell hallgatniuk püspökeikre, mint magára Krisztusra. Aki a püspökével egyetértésben van, az biztosan nem tér le Krisztus útjáról. **A keresztényeket átjárta a meggyőződés, hogyha egyházi elöljáróikat követik, akkor Krisztus útján járnak.** Assisi Szent Ferenc meg volt győződve arról, hogy a szegénységről alkotott elképzelése közelebb áll Jézus szándékához, de mégis a püspök, majd a pápa döntésétől tette függővé, hogy folytassa-e megkezdett útját.

Egy közösség sem létezhet sokáig vezető, „**egységesítő**” nélkül. Jézus ezért választotta ki apostolait, hogy követőinek egységesítői legyenek. Sőt, még az apostoli közösség vezetésére is kiválasztotta egyiküket. *Méghozzá nem is a leghűségesebbet, vagy emberileg nézve a legalkalmasabbat.* És olyan tekintélyt adott neki az apostolok körében, hogy ő legyen az egységnek az őrzője, az apostoli testület irányítója: „Te Péter vagy, azaz kőszikla és én erre a sziklára építem Egyházamat.” (Mt 16,18) „Amit megkötsz a Földön, meg lesz kötve a Mennyben is.” Jézus Péternek adta ezt a döntési hatalmat, és az irányítási hatalmat. Péter utóda a római pápa, mai napig ő a vezetője a Katolikus Egyháznak. Az apostolok utódai a püspökök, és segítőik a papok. (1Tim 5,17; Tit 1,5) Plébániák vezetői általában a papok, de az egyházi közösség egységesítői nem csak papok lehetnek, például szerzetesi közösségek vezetői, szerzetesek, és nem feltétlenül felszentelt papok. Továbbá világi férfiak, és nők is megbízást kaphatnak a plébánostól vagy a püspöktől, hogy irányítsanak egy keresztény közösséget. *De, ami nélkülözhetetlen, hogy az Egyházban (legalább hallgatólagos)* ***megbízás*** *nélkül senki sem taníthat, és senki sem vezethet közösséget. Vagy ha nincsen megbízása az Egyháztól, például a plébánosától, a püspökétől, akkor az nem katolikus közösség, vagy nem katolikus tanító.* A papok, vagy a püspökök nem magasabb rendű, vagy magasabb értékű keresztények, szerepük mégis pótolhatatlan, mert az Egyház egysége csak velük egyetértésben valósulhat meg. Az ő kiemelt feladatuk az egység szolgálata (Mk 10,42). Az apostolok kézrátétellel adták tovább apostoli megbízásukat utódaiknak. (1Tim 4,14; 2Tim 1,6) A papokat azóta is kézrátétellel szentelik a püspökök, és minden katolikus pap felszenteltségét kézrátételek útján valamelyik apostolig, illetve a Jézustól való megbízásig lehet visszavezetni.

*Az mindenki számára egyértelmű, hogy az isteni kinyilatkoztatáson alapuló tévedhetetlen egyházi tanításokat el kell fogadnunk (pl. dogmák és olyan hit és erkölcsi kérdések, melyeket az Egyház isteni kinyilatkoztatásként és éppen ezért megkérdőjelezhetetlen igazságként tár elénk)*, de sokan megkérdezik **kell-e engedelmeskedni a nem tévedhetetlen egyházi tanításoknak, az egyházfegyelmi előírásoknak? És kell-e engedelmeskedni akkor, amikor az egyházi vezetők is gyarló emberek, vagy ha nem a legjobb döntéseket hozzák?**

**Amikor Jézus emberek vezetésére bízta Egyházát jól tudta, hogy ezek az emberek nem lesznek mindig a legtökéletesebbek, a legokosabbak, azaz nem lesznek mindig tévedhetetlenek.** Jézus mégis azt mondta: „aki titeket hallgat, engem hallgat, aki titeket elutasít, engem utasít el, és aki engem elutasít, azt utasítja el, aki engem küldött.” (Lk 10,16) Azt akarta tehát Jézus, hogy az Egyház egysége velük egyetértésben valósuljon meg. A keresztény, ezért mindig törekszik az egyetértésre az Egyház vezetőivel: a közösség egységesítőivel. **(**Kivétel csupán az, ha valaki bűnt kívánna). Tudja, hogyha Isten rájuk bízta az egységesítést, akkor adott elegendő kegyelmet a feladathoz, és akkor ő kezeskedik azért, hogy aki velük közösségben cselekszik, Isten útján jár. ***A keresztény tudja, hogy az Egyház képviselője adott esetekben hibázhat, rossz döntést hozhat, de ha mi engedelmeskedünk, akkor mi nem hibázhatunk.*** Ezt csak az tudja megtenni, aki természetfeletti módon szemléli az Egyházat. Ahogy az Efezusi levél 6. fejezetének 7. versében olvastuk: „Az Úrnak szolgáltok, nem embereknek.” A keresztény ezért nem kényszerből, hanem Krisztus iránti szeretetből engedelmeskedik előljáróinak. Figyelj a közösség vezetőjére és kövesd indításait, így működj közre, hogy Jézus ott lehessen. Figyelj különösen családodra, keresd, az alkalmat, hogy kinek miben szolgálhatsz, szüleidnek új módon engedelmeskedj, kezdj el új módon engedelmeskedni. **Ne látszatra, hanem mint Krisztus szolgája: aki szívesen teljesíti Isten akaratát** (Ef 6,5).

Krisztus követői tudják, hogy az Egyháznak van egy láthatatlan valósága. **Krisztus jelen van az előjáróban és Krisztus az egységben tud jelen lenni**. A Szentháromság személyei az által találják meg magukat, hogy akarják egymást. Jézus a földön a Szentháromság életét élte, nem úgy akarta megtalálni magát, hogy saját akaratát tette, hanem igent mondott az Atya akaratára. *A kereszténység lényegi dimenziója, a leglényege az egység Isten akaratában, ezért az engedelmesség nem egy fakultatív, hanem kereszténységet meghatározó belső hozzáállás.* Jézus nem azért jött, hogy neki szolgáljanak, hanem hogy ő szolgáljon, igent mondott az embernek. *Hibázunk, ha azt nézzük, mi nem jó az Egyházban, a másik emberben pl. vezetőben, ürügyeket keresve, hogy miért ne tegyük, amit kér.* Jézus a konkoly kigyomlálását önmagának tartja fenn (Mt 13,25-30), ránk pedig az egység ápolását hagyta és az engedelmességet. „Engedelmeskedjetek egymásnak a Krisztus iránti szeretetből!” (Ef 5,21) **Az engedelmesség a keresztény szeretet és az eggyé válás művészete**. Így követhetjük Jézust, aki szolgált, aki eggyé vált, és engedelmes volt. A keresztény így éli a szentháromságos életformát. Szeretetben folyton elveszíti, és folyton megtalálja önmagát (MT 10,39). Mert **vágyik arra, hogy Istenben éljen, Istenben pedig az él, aki szeret, és aki egységben van** (1Jn 4,16). Azt is tudja, hogy a szeretet **szolgálatot** jelent számára: mások kérésének teljesítése örömteli alkalom arra, hogy szolgáljon és igent mondjon. Megtalálja embertársaiban a szépet. Eggyé válik másokkal. Azért is teszi ezt a keresztény, hogy **kibontakoztassa** bennük **az isteni életet**.

*„Viseljétek el inkább az igazságtalanságot” (1Kor 6,7).* A krisztuskövető keresztény tudja, hogy a közösség csak úgy tud együtt növekedni, ha tudatában van annak, hogy jobb egy gyengébb ötlet békében, mint egy erősebb békétlenségben. Azt sem bánja, ha elmarasztalják jó ötletéért, mert tudja, hogy a szeretet a legnagyobb erő a világon, mert tudja Isten él benne és Ő előbb-utóbb megérinti környezetét, azokat is, akik igazságtalanul bánnak vele, ily módon Isten viszi győzelemre az igazságot. Tudja, hogy Jézus vágya az egység, csak a szeretetszolgálat és eggyé válás által jöhet létre. Az engedelmesség olykor könnyűnek tűnik, máskor elviselhetetlenül nehéznek. Mikor a keresztény úgy érzi, hogy most neki meg kell halnia, azzal hogy lemond akaratáról, akkor is képes örömmel vállalni ezt, mert tudja, hogy az egység csak ilyen lemondások által jöhet létre. Tudja, hogy a legnagyobb szeretet az, ha valaki életét adja embertársaiért. Hiszi, hogy ilyenkor a szenvedő Jézussal egyesül, vele együtt vállalja a halált és hordozza a feltámadást.

De mi a teendő, ha az engedelmesség által az **igazság szenvedne csorbát**? Ha valakivel csak úgy lehetne egyetértésben maradni, hogy ezzel megsértenénk Isten parancsait, akkor „inkább kell engedelmeskedni Istennek, mint az embereknek” (ApCsel 5,29). **Embertársi kapcsolataink azonban nem az isteni igazságokat vitatják, hanem a mi véleményünket.** Valamit, amit én igaznak tartok, de mások nem, vagyis itt csak az én vélt igazságomról van szó, amire a Szentírás azt mondja, hogy mindenek előtt tartsuk meg a **lelki egységet és a béke kötelékét** (1Pét 4,9 Rom 13,8 Gal 5,15 Fil 2,2) még azon az áron is, ha le kell mondanunk saját igazságunkról, „viseljétek el inkább az igazságtalanságot” (1Kor 6,7). Mért van ez így? Mert a keresztény számára a legnagyobb igazság a szeretet. Ahol a szeretet, ott van Isten. Ha valaki az egyetértés (Isten) kedvéért lemond saját igazságáról, az bizonyos, hogy Isten előbb-utóbb diadalra segíti az igazságot. (vö Mt10,39) Vannak helyek, ahol nincsen egyetértés a hívek közösségében, előfordul, hogy valaki azt mondja, nem járok templomba, mert nem tetszik nekem néhány hívő vagy maga a pap. Ha a közösség tagja, vagy akár a vezetője hibázik, a többi tagnak annál inkább kéne templomba járnia és ápolnia a kölcsönös egyetértést. Jézus szavai szerint: „ne engedd, hogy legyőzzön a rossz, inkább te győzd le a jóval a rosszat. (Róm 12,21) **Ne legyél a széthúzásban láncszem te is, hanem tegyél a feszültség megszüntetéséért** **és imádkozzál érte**. Légy biztos abban, hogy a szeretetben jelen van Isten és ő végül is győz a nehézségeken. *„****Pap ellen ne adj hitelt a vádaknak****, csak két vagy három személy tanúságára.” (1Tim 5,19) Azért sebzi nagyon Krisztus testét a papjainkról való pletykálkodás, mert nemcsak annak a papnak a tekintélyét rombolja, hanem* ***az isteni üzenetnek a tekintélyét is veszélyezteti, melyet az adott pap közvetít****.*

Így gondolkodtak a keresztények mindenkor, ennek tanújaként álljon itt az első század végéről Antiochiai Szent Ignác Magnésziaiakhoz írt levelének részlete: „**VI. 1. Az említett személyekben mindnyájatokat szemléltem és szerettem a hitben, intelek titeket, hogy mindent Isten egyetértésében törekedjetek tenni, mert a püspök Isten helyettese, a presbiterek pedig az apostolok tanácsa helyét foglalják el, a számomra oly igen kedves diakónusokra Jézus Krisztus szolgálata van bízva, aki öröktől fogva az Atyánál volt, és az idők végén megjelent.**[[1]](#footnote-1) **2. Isten egyetértését vegyétek fel mindannyian**[[2]](#footnote-2)**, tiszteljétek egymást, és felebarátját senki ne tekintse test szerint, hanem mindenkor szeressétek egymást Jézus Krisztusban. Semmi ne legyen köztetek, ami megoszlást idézne elő, hanem egyesüljetek a püspökkel és az elöljárókkal, tekintettel a romolhatatlanság tanítására és mintájára.** VII. 1. Ahogyan az Úr sem tett semmit az Atya nélkül, egy volt vele, sem egymagában, sem apostolai által, úgy **ne tegyetek ti se semmit a püspök és a presbiterek nélkül; ne próbáljatok semmi olyat tenni, ami nektek külön jónak látszik**, hanem egy legyen az egybegyűltek imádsága, egy legyen könyörgése, szelleme, egy a reménye a szeretetben, a szeplőtlen örömben, mely Jézus Krisztus, akinél jobb nincsen. 2. Mindnyájan Isten egy templomává tömörüljetek, mint egy áldozati oltárra, az egy Jézus Krisztusban, aki az egy Atyától jött, és az egy Atyánál volt, s őhozzá tér vissza.”

*Ma posztmodern értékrelativista világban élünk. Nemrég Európa még kamaszkorát élte: lázadt minden tekintély, így Isten és az Egyház tekintélye ellen is (vö. liberalizmus), helyette más tekintélyeket vagy önmaga tekintélyét állította. A mai ember már nem is lázad, annyira enervált, mindenfajta tekintélyt megkérdőjelez, még önmagában is teljesen elbizonytalanodott. Relativista (és agnosztikus) felfogásában, vagy sodródik egyik világnézetből a másikba, vagy saját, különbejáratú egyéni „hitvallást” fogalmaz meg maga számára (amiben jobban bízik pl. mint az Egyház kétezer éves hitvallásában), s így egyre nagyobb magányra lel, mert nincs kivel közösen megvallania.* ***Sokan katolikusnak mondják magukat, de valójában nem azok, mert nem fogadják el saját Egyházuk hitvallását, hisz ők mindent jobban tudnak (ezt régen úgy hívták: eretnekek). Ez belülről gyengíti a kereszténységet. Mások vallják, amit az Egyház hisz, de állandóan külön utakat járnak vagy az Egyházat saját ambícióik, önérvényesítő elképzelésük terének gondolva annak hierarchiája ellen lázadnak vagy attól elkülönülve szerveznek közösséget (ezt régen úgy hívták: szakadárok). Katolikus kereszténynek az vallhatja magát, aki teljes egészében igent mond az Egyház hitvallására és nem válogat tetszése szerint, hogy mit fogad el az isteni kinyilatkoztatásból és mit nem és szervesen (szervezetileg is) az Egyház egységében él.***

**MI a szekta? Többnyire valamelyik nagy Egyházról leszakadt, annak tanítását, életét felülbíráló kisebb csoportosulás, amely saját véleményét gyakran tévedhetetlennek és egyedül üdvözítőnek tartja, s amelynek tagjait áthajtja a kiválasztottság, a megtérés a világtól és az Egyháztól való elkülönülés tudata. Hogyan jönnek létre ezek? Néhány keresztény kifogásol valamit a nagy Egyház életében, majd kifogásai alapján új közösséget alkotnak, amely így kiszakad a nagy Egyházból.** Sokszor valódi hibákra, hiányokra mutatnak rá ők: az odaadás, a hit, *a szeretetszolgálat vagy a személyes légkörű közösség stb.* hiányára. S tagjaik **sokszor valóban mélyebben megélnek egy-egy bibliai tanítást**, pl. megtérést, a szentlélek hangjára figyelést, Biblia tiszteletét, vagyonközösséget, szegények felkarolását, **mint sokan az átlagos keresztények közül**. Ezért is tudnak nagy hatással lenni egyes őszintén kereső emberre különösen olyanokra, akik az előtt csak langyos keresztényekkel találkoztak. Főleg, ha Isten ereje is működik közöttük, mert a Szentlélek nem csak a Katolikus Egyházban, nem is csak a keresztények közt működik, hanem mindenhol működhet ahol jó akaratú emberek élnek - *tanítja a II. Vatikáni Zsinat*. Előfordulhat, hogy valamelyik szabad Egyházban erősebben tapasztható Isten jelenléte, mint egy langyos katolikus plébánián. **De ha ez így van, akkor mért nem helyeseljük, hogy egy katolikus is közéjük menjen?** Jézus legfőbb vágya hogy övéi egyek legyenek (Jn 17, 20). Jézus az egység megőrzését a Szentírás szerint botladozó emberekre, apostolaira bízta és **a világ erről az egységről ismerheti fel Istent (Jn 13,35)**. A Szentírás több helyen is beszámol az induló Egyház hibáiról mégis újra inti Krisztus követőit, hogy ne szakadjanak szét, hanem őrizzék meg maguk közt az egységet (Róm 14,13), még azon az áron is ha igazságtalanságot kell elszenvedniük. Ezeknek a vallási csoportoknak a legalapvetőbb tévedése, hogy bár sok mindent megérthettek Jézus örömhíréből, de nem értették meg számos tanítását, sőt az egyik leglényegesebb tanítását az egységre vonatkozót. Tévedésük hogy nem az Egyházon belül akarnak dolgozni az Egyház megújulásáért, hanem **szakadatlanul újabb sebet vágnak az egységen. Azon kívül a Bibliát számos kérdésben egyénileg, önkényesen, egy oldalúan értelmezik. Egyik így, a másikójuk ellenkezőképpen.** Egyébként meg kell jegyeznünk, hogy **ezek a pozitív vonások, amikkel a szekták dolgoznak, megtalálhatóak a katolikus Egyház keretein beül is.**  *Pl. bizonyos plébániákon,* megújulási mozgalmakban. Sok tízezer szekta jött létre az Egyház történelmében, majd semmisült meg, gyakran 5-10 vagy 50 év múlva. Ezek a szektás jellegű csoportosulások, akár *a katolikus Egyház látható keretein belül létezve (egyre több ilyen elhajlás van, hogy színleg katolikus valaki vagy egy csoport, de lélek szerint nem – vagy külsőleg úgy tűnik, hogy az Egyházhoz tartoznak, de belsőleg, gondolkodásukban és hitvallásukban nem – erre hívta fel a figyelmet már II. János Pál Ecclesia de Eucharistia című körlevelében)* a lényegi kérdésben, az egység kérdésében nem Jézus alapjain állnak és a Szentlélek nem igazolja őket. Tiszteljük hitüket és odaadásukat, de sokan néhány év alatt kiábrándulnak belőlük. Óvatosnak kell lennünk, rendkívülien fűtöttek és nehezen képesek mások véleményét meghallgatni, átgondolni. néhány részét rendkívül jól ismerik a Szentírásnak, más részekről nem vesznek tudomást pl. az egységről szóló részekről. **Meg vannak győződve, hogy őket a Szentlélek közvetlenül vezeti, míg a nagy egyházak a tévedés sötétségében élnek illetve a nagy egyház rabságában élnek. Megpróbálják őket szembe fordítani korábbi egyházukkal, közösségükkel, családjukkal. Nem ritka hogy egyesek közéjük kerülve súlyos pszichikai károsodást szenvednek.** Ugyanakkor lelkiismeretvizsgálatra ad okot, hogy a szekták többnyire ott tudnak hatékonyak lenni, ahol az egyházi közösségekből hiányzik néhány lényegi evangéliumi elem pl: közösségi szellem, egymás iránti konkrét szeretet, szenvedők szolgálata, hívők egyéni kezdeményezés lehetővé tétele stb.

***ELŐADÁS-VÁZLAT***

*„Legyenek mindnyájan egy, ahogyan te, Atyám, bennem vagy, és én tebenned, úgy ők is egy legyenek mibennünk”*

***Az Egyház egységének misztériuma:***

* *eredete és mintaképe a Szentháromság egysége*
* *alapítója és feje Jézus Krisztus, aki egy testben állítja helyre a népek egységét*
* *lelke a Szentlélek, aki az összes híveket egyesíti a Krisztusban való közösségben*

***Egység***

* *a hitben*
* *a szentségi életben*
* *az apostoli jogfolytonosságban*
* *a reményben és*
* *a szeretetben*

***Az Atya akarata****, amelyet Jézusban kinyilatkoztatott, hogy az ember eljusson*

* *a Szentháromsággal való egyesülésre*
* *az emberek közötti szentháromságos közösségre*

***Közösség Krisztusban***

* *Eukarisztiában*
* *megbízás alapján (ez biztosítja a szervezeti és tanbeli egységet)*

*Az Egyház elöljárói (püspökök, papok, diakónusok)* ***Krisztus alteregói***

* *szentségkiszolgáltatás*
* *közbenjáró ima*
* *tanítás*
* *irányítás*

***„Egységesítő” vezetők*** *Krisztus megbízásából*

***Engedelmesség*** *a vezetőknek?*

* *tökéletlen emberek, de*
* *Krisztus működik bennük – formálja az egységet*

***Az engedelmesség a keresztény szeretet*** *(🡪szolgálat)*

***és az eggyé válás*** *(🡪az isteni élet kibontakoztatása)* ***művészete***

*A kereszténység leglényege az egység Isten akaratában, ezért az engedelmesség a kereszténységet meghatározó belső hozzáállás.*

***Engedelmesség kontra igazság?***

* *Isten igazságát nem lehet felülírni*
* *de emberi kapcsolatainkban sokszor nem az igazsághoz, hanem a saját véleményünkhöz ragaszkodunk*

***Feldolgozás, KÉRDÉSEK***

*Jégoldó játék:*

1. *közös mozgás 2. együttműködő gépek 3. Egyházról szóló képek elemzése: hol jelenik meg az egység, Te hol vagy a képen? (hajó, fészek, család, szentmise, kórus, kenyér, test…) Hol jelenik meg Krisztus? 4. montázs készítése az Egyházról*

*Idézz fel egy esetet, amikor jól érezted magad az Egyházban! Mi segítette ezt elő?*

*Mi jeleníti meg az egységet egy egyházközségben (szeretetszolgálatok, feladatok…)? Hol van ebben a megbízott vezető szerepe?*

*Kisebbeknél verseny: sorolj fel név szerint minél több olyan személyt (hivatalával együtt), akik az Egyház/plébánia vezetésében részt vesznek! Megbeszélés: csoportosítás a megbízatás természete szerint*

*Mesélj el egy olyan eseményt, amikor könnyű/nehéz volt engedelmeskedni! Kinek, miért?*

*Készítsünk engedelmesség piramist! Sorolj fel olyan utasításokat, amit „mindenki”, aztán, amit „szinte mindenki”, csak az istenhívők, csak a keresztények, a magukat katolikusoknak mondók, …elkötelezett katolikusok, szentek hajlandóak megtenni!*

*Mi az, amiben nem szívesen engedelmeskednek az emberek az Egyháznak? Lehet két csoport, az egyik védi, a másik támadja adott „szitu”-ban az engedelmességet! Tanulság az legyen, hogy engedelmesség nélkül nincs Egyház és nincs egység Krisztussal.*

Eszközigény:

1. „öröktől fogva az Atyánál volt …” vö. Jn 1,1; Zsid 1,2; 9,26; 1Pét 1,20. [↑](#footnote-ref-1)
2. „Isten egyetértését” úgy is lehet érteni; „az Istentől adott egyetértést” vegyétek fel. [↑](#footnote-ref-2)